
Aniversarea a 40 de ani de la încheierea lucrărilor Conciliului al II-lea 
din Vatican nu este un „jubileu”, ci constituie — în context biblic — o cele- 
brare semnificativă, întrucât durata de 40 de ani corespunde peregrinării 
poporului lui Dumnezeu prin pustiu. Această perioadă a exodului a fost 
marcată de experienţe diferite: eliberarea de sclavie, aşteptarea „Ţării pro- 
mise”, cântarea victoriei lui Miriam, nostalgia după căldările cu carne din 
Egipt, autoritatea, dar şi contestarea lui Moise, darul celor zece porunci, 
dansul în jurul viţelului de aur, minunea manei şi murmurările provocate 
de foame, de sete sau de descurajarea poporului. Numai în acest context al 
istoriei, care continuă şi după intrarea în Canaan, în care coexistă aspecte 
sumbre şi luminoase, se trăieşte experienţa eliberatoare a lui Dumnezeu. 

O lectură a lui Dei Verbum în această optică a realismului biblic ne va 
ajuta să interpretăm documentul ca pe o mărturie a efortului de înnoire 
voit de Conciliu!. Obiectivul nu este celebrarea unui document, nici o pri- 
vire în urmă. E vorba, mai degrabă, de o evaluare onestă şi critică a situa- 
ției actuale, de lectura şi interpretarea problemelor şi provocărilor majore 
la care trebuie să răspundă pastorala biblică. 

„Nu este nici o îndoială că acest mic document, poate cel mai mic al 
Conciliului al II-lea din Vatican, împreună cu cel despre liturgie (Sacro- 
sanctum Concilium), a provocat răsturnările cele mai frumoase, ca să spu- 
nem aşa, în viaţa Bisericii”?. Îndrăznim să extindem la dimensiunile Bise- 
ricii universale afirmaţia unui biblist cu privire la America Latină: O dată 
cu Dei Verbum, 


s-a trezit din „somnul biblic” în care căzuse de-a lungul anilor, ca să nu spu- 
nem, al secolelor, dinainte de Conciliu. Însă această trezire apare ca înmugurirea 


1 Cf. Daniel Koscn, „«Pour notre salut». Une relecture de Dei Verbum quarante ans 
après: une perspective europâene”, Bulletin Dei Verbum 14/15 (2005) 13; John ONAIYEKAN, 
„De Dei Verbum à Novo Millennio Ineunte. Le processus de réception de Dei Verbum dans le 
contexte du changement de paradigme”, Bulletin Dei Verbum 76/77 (2005) 24-25. 

2 Vincenzo PAGLIA, Episcop de Terni, Preşedintele Federaţiei Biblice Catolice, într-un 
interviu apărut pe Internet la 17.10.2005, la adresa http://www.internetica.it/40anni-Dei 
Verbum.htm. 

unei semințe, după o lungă germinaţie, care s-a transformat în plantă, apoi în 
copac bun să facă umbră şi să producă roade. 


Una dintre contribuţiile durabile ale Conciliului al II-lea din Vatican 
este redescoperirea importanței fundamentale a Sfintei Scripturi în viața 
Bisericii Catolice şi a tuturor credincioşilor. De mai multe ori, toate cele 
şaisprezece documente oficiale promulgate de Conciliu au subliniat necesi- 
tatea unei animări biblice a pastorației bisericeşti. Însă, cum era normal, 
Dei Verbum acordă cel mai mare spațiu acestei probleme, precizând că 
Sfânta Scriptură este „sufletul teologiei” (nr. 24). 

Textul Constituţiei a cunoscut un proces de elaborare lung şi dificil, lent 
şi complex, întrucât a avut parte de un mare număr de polemici. Înce- 
pând cu a doua jumătate a secolului al XIX-lea, problemele puse de istoria 
şi critica ştiinţifică cu privire la interpretarea textelor biblice s-au făcut din 
ce în mai numeroase şi mai presante. Acest fapt a provocat tulburare şi 
nelinişte în mediile catolice, iar din partea magisteriului, reacții exprimând 
rezerve puternice. 

În acelaşi timp, se observă semne ale unei evoluţii semnificative. Pro- 
mulgată de Papa Pius al XII-lea la 30 septembrie 1943, enciclica Divino 
afflante Spiritu, referitoare la dezvoltarea studiilor biblice, este un martor 
important al acestui progres. Ea încurajează exegeţii catolici să se angajeze 
cu încredere în cercetarea ştiinţifică. Enciclica a renăscut interesul deja 
crescând față de Biblie, nu numai printre exegeții catolici, ci şi în pastorația 
Bisericii. S-a reînnoit reflecția cristologică pornind de la Evanghelii cu pro- 
blema renumită a lui Isus al istoriei şi Cristos al credinței. Viaţa creştină 
s-a centrat mereu mai mult pe Cristos. 

Problemele de interpretare biblică au continuat să facă obiectul multor 
discuții şi polemici. Dezbaterile au fost deosebit de intense în perioada dintre 
ianuarie 1959, data anunţării Conciliului al II-lea din Vatican de către loan 
al XXIII-lea, şi octombrie 1962, momentul deschiderii oficiale a acestuia. 

Cu puţin timp înainte de începutul Conciliului, în anul 1961, la 20 au- 
gust, cu aprobarea Comisiei Pontificale Biblice, Sfântul Oficiu (Congrega- 
ţia pentru Doctrina Credinței, din 1965) a publicat un Monitum intitulat 
De germana veritate historica et obiectiva Sacrae Scripturae („Adevărul 
istoric şi obiectiv al Sfintei Scripturi”). Documentul semnat de Sebastiano 
Masala este foarte scurt — o singură pagină - şi se prezintă ca o tentativă 


3 Gabriel Naranjo SALAZAR, „De la semence à la plante épanouie. La pastorale biblique en 
Amérique latine: le chemin parcouru depuis le Concile”, Bulletin Dei Verbum 74/15 (2005) 7. 

+ O sinteză a problematicii premergătoare constituției despre revelație, precum şi des- 
făşurarea lucrărilor pe parcursul Conciliului, poate fi găsită în Claudio ErrL, „La redecou- 
verte de la Parole de Dieu. Le Concile Vatican II et la Constitution Dei Verbum”, Bulletin 
Dei Verbum 72/73 (2004) 4-10. 

de întoarcere sau, cel puţin, ca un semnal serios de frânare, încercând să 
restrângă spaţiul acordat problemelor istorice. Chiar dacă are şi câteva 
remarci pozitive cu privire la interesul nou pe care catolicii îl manifestă 
față de Biblie, textul încearcă, mai degrabă, să pună în gardă împotriva 
consecințelor negative ale unei abordări a vieții şi activităţii lui Isus, care 
ar acorda prea mare importanţă istoriei. Căci, spune acest Monitum, această 
atitudine ar putea să conducă la confuzie şi la o slăbire a credinței printre 
credincioşi. 

În timpul Conciliului, între cea de-a treia şi cea de-a patra sesiune, la 21 apri- 
lie 1964, Comisia Pontificală Biblică a scos instrucţia intitulată De historica 
evangeliorum veritate („Adevărul istoric al Evangheliilor”). Spre deosebire 
de Monitum-ul din 1961, acest document insista mult asupra valorii şi uti- 
lității apropierii istorico-critice de textele biblice. Citând Enciclica Divino 
afflante Spiritu, îi încuraja pe exegeţii catolici să apeleze la această metodă. 
Pentru a înțelege mai bine Evangheliile, era propus un model cu trei nive- 
luri: distincţia era făcută între timpul lui Isus al istoriei, timpul comunităţii 
post-pascale şi epoca în care primele tradiții au luat formă scrisă în Evan- 
ghelii. 

În interiorul Conciliului, discuţiile s-au focalizat mai întâi asupra inter- 
pretării istorice a Bibliei, care trebuia să se justifice, sau, mai bine zis, căreia 
trebuia să i se demonstreze pericolele. S-au ridicat însă şi alte probleme 
importante referitoare la apostolatul biblic şi la slujirea biblică. Acestea au 
jucat un rol important în elaborarea lui Dei Verbum. Trebuie să subliniem 
impactul pe care l-a avut mişcarea biblică şi liturgică prin redescoperirea 
Bibliei, înființarea asociaţiilor biblice în lumea catolică, schimburile din ce 
în ce mai frecvente între exegeții catolici şi protestanți. 

Dei Verbum a fost, probabil, unul dintre textele cele mai discutate. La 
nivelul comisiei pregătitoare, personalităţi de factură mai tradiționalistă 
făceau eforturi pentru a lăsa să treacă un proiect conservator în orientare 
şi împotriva mersului istoric. Imediat însă a devenit evident că majoritatea 
părinţilor conciliari dezaprobau acest proiect. Când acesta a fost pus spre 
dezbatere, la 14 noiembrie 1962, în cadrul unei sesiuni deosebit de agitate, 
au ieşit la iveală multe critici severe. Cardinalul Achille Lienart de Lille a 
rămas celebru prin formularea: Hoc schema mihi non placet. Dar proiectul 
n-a fost respins în unanimitate. Pentru a evita o dezbatere şi mai furtu- 
noasă, loan al XXIII-lea a hotărât peste noapte, prin propria lui autoritate, 
să retragă textul. A numit o nouă comisie de coordonare, în care reprezen- 
tanţii aripii conservatoare erau în număr egal cu reprezentanţii doritori de 
înnoire. Comisia avea misiunea să elaboreze un nou proiect. Unul dintre 
cei doi preşedinţi ai acestei comisii era cardinalul Augustin Bea, care fusese 


18 DIALOG TEOLOGIC 17 (2006) 


rector prin anii '30 la Institutul Pontifical Biblic şi a continuat să promo- 
veze mereu dezvoltarea pozitivă istorică şi critică a studiilor biblice. 

A fost nevoie de trei ani întregi, până la ultima sesiune a Conciliului, ca 
această Constituţie dogmatică despre revelaţia divină să fie supusă la vot. 
În sfârşit, Constituţia a fost adoptată la 18 noiembrie 1965, cu 2344 de 
voturi pentru şi 6 voturi împotrivă. A fost promulgată în mod solemn în 
aceeaşi zi. 

Constituția dogmatică Dei Verbum* începe cu o introducere scurtă, în 
care Conciliul se prezintă pe sine în raport cu cuvântul’ şi cu slujirea ce-i 
este încredințată, precizând obiectivele dogmatice ale documentului: „să 
prezinte doctrina autentică asupra revelaţiei divine şi a transmiterii ei”, 
precum şi finalitatea pastorală a lucrării: „pentru ca, prin vestirea mântu- 
irii, lumea întreagă, auzind, să creadă, crezând, să spere şi, sperând, să 
iubească” (nr. 1). 


În capitolul I, reflecţia este concentrată asupra Revelaţiei. Părinţii con- 
ciliari au dezbătut mai întâi natura şi obiectul revelației: autorevelarea lui 
Dumnezeu şi a misterului voinţei sale oamenilor, ca unor prieteni, prin 
fapte şi cuvinte (nr. 2). În profunda sa înțelepciune şi pedagogie, Dumne- 
zeu a pregătit revelaţia evanghelică: prin lumea creată, prin proto-evan- 
ghelie, prin alianța cu Abraham, prin eliberarea şi legământul încheiat cu 
poporul ales, slujindu-se de robul său, Moise, prin profeţii care au pregătit 
poporul, întărindu-l în aşteptarea Mântuitorului promis (nr. 3). 

Cristos desăvârşeşte Revelația. El este „Fiul” prin care Dumnezeu ne-a 
vorbit în timpurile de pe urmă, după ce a vorbit odinioară părinţilor noştri 
în multe rânduri şi în multe moduri prin profeţi. El este strălucirea gloriei 
şi chipul ființei Tatălui (cf. Evr 1,1-3); el, Cuvântul care era la început, care 


5 Pentru textul în limba română am folosit CONCILIUL ECUMENIC AL II-LEA DIN VATICAN, 
Constituţii, decrete, declaraţii, Ediţie revizuită, ARCB, Bucureşti 2000, 227-242. 

6 O subliniere atentă a acestei introduceri o face Papa Benedict al XVI-lea — în calitate 
de martor al elaborării Constituţiei dogmatice despre revelaţie, luând parte ca tânăr teolog 
la discuţiile vii care au însoţit redactarea ei — în mesajul transmis Congresului cu tema: 
„L”Ecriture Sainte dans la vie de l’Eglise: 40° anniversaire de Dei Verbum”, congres care 
s-a ținut la Roma între 14 şi 18 septembrie 2005: Dei Verbum religiose audiens et fideliter 
proclamans, Sacrosancta Synodus. Prin această expresie, Conciliul pune în evidență o ca- 
racteristică a Bisericii, care o califică în esenţa ei ca pe o comunitate care ascultă şi proclamă 
cuvântul lui Dumnezeu. Biserica nu-şi trage viața din ea însăşi, ci din Evanghelie, şi, por- 
nind de la Evanghelie, nu încetează să se orienteze în peregrinarea ei. Este o notă care o 
specifică. Toţi creştinii ar trebui să se apropie de ea şi s-o aplice la ei înşişi: numai cei care 
ascultă cu adevărat pot să vestească cuvântul. Astfel de persoane nu transmit înțelepciunea 
lor proprie, ci înțelepciunea lui Dumnezeu, care adesea pare „nebunie” în ochii lumii 
(cf. 1Cor 1,23). 

era la Dumnezeu, s-a făcut trup şi ni l-a dezvăluit pe Dumnezeu, pe care 
nimeni nu l-a văzut vreodată (cf. In 1,1-18) (nr. 4). 

Omul nu poate să rămână inert în fața lui Dumnezeu care se revelează. 
Revelația trebuie să fie primită cu credinţă: prin ascultarea credinţei, omul 
se încredințează total, în mod liber, lui Dumnezeu, oferindu-i „lui Dumnezeu 
care revelează supunerea deplină a minții şi a voinţei”, şi îşi dă de bunăvoie 
adeziunea la revelația făcută de el. Pentru aceasta, omul are nevoie de har 
şi de ajutoarele lăuntrice ale Duhului Sfânt (nr. 5). 

Cu propria lui inteligență, omul ar fi putut să ajungă la cunoaşterea lui 
Dumnezeu. Totuşi, Dumnezeu, prin adevărurile revelate, se face cunoscut 
şi se împărtăşeşte pe sine şi hotărârile veşnice ale voinţei sale referitor la 
mântuirea oamenilor. Prin revelaţie, „cele ce, în lucrurile divine, nu sunt 
în sine de nepătruns pentru rațiunea umană pot fi cunoscute de toți chiar 
şi în condiția actuală a neamului omenesc, cu certitudine deplină şi fără 
amestec de eroare” (nr. 6). 


Tema capitolului al II-lea este transmiterea revelației divine. Isus, înainte 
de a se înălța la cer, le-a lăsat apostolilor săi misiunea de a predica evan- 
ghelia până la marginile pământului (cf. Mt 28,19-20). Apostolii i-au lăsat 
ca urmaşi pe episcopi, încredințându-le propria lor misiune de a învăţa (nr. 7). 

Propovăduirea apostolică, ce este exprimată în mod deosebit în cărțile 
inspirate, trebuia să se păstreze printr-o succesiune continuă până la sfâr- 
şitul veacurilor. Tradițiile învățate fie prin viu grai, fie prin scris cuprind 
tot ceea ce îl ajută pe poporul lui Dumnezeu să ducă o viaţă sfântă şi să-şi 
sporească credința. Biserica, în învăţătura, în viața şi în cultul său, perpe- 
tuează şi transmite tuturor generaţiilor tot ceea ce este ea însăşi, tot ceea 
ce crede. Această tradiție se dezvoltă în Biserică prin asistența Duhului 
Sfânt. Prin tradiție, Biserica cunoaşte întregul canon al Cărţilor Sfinte şi 
înseşi textele sfinte sunt înțelese prin ea mai profund, iar acțiunea lor devine 
tot mai vie (nr. 8). 

Tradiţia şi Sfânta Scriptură sunt strâns legate şi comunică între ele. 
Amândouă curg din acelaşi izvor divin şi devin, într-un fel, o unitate şi tind 
spre acelaşi scop. Trebuie să fie primite şi venerate cu aceeaşi iubire şi 
consideraţie (nr. 9). 

Care este relația Scripturii şi a tradiției cu Biserica întreagă şi cu magis- 
teriul ei? Sfânta tradiţie şi Sfânta Scriptură constituie tezaurul unic al 
cuvântului lui Dumnezeu încredințat Bisericii. Misiunea de a interpreta în 
mod autentic cuvântul lui Dumnezeu scris sau transmis a fost încredințată 
numai magisteriului viu al Bisericii, a cărui autoritate se exercită în numele 
lui Isus Cristos. Acest magisteriu nu este însă deasupra cuvântului lui 
Dumnezeu, ci îl slujeşte, învățând numai ceea ce a fost transmis, deoarece, 

prin porunca dumnezeiască şi cu asistența Duhului Sfânt, îl ascultă cu pi- 
etate, îl păstrează cu sfințenie şi îl expune cu fidelitate şi ia din acest unic 
tezaur al credinței tot ceea ce propune ca adevăr de credință revelat de 
Dumnezeu (nr. 10). 


O atenţie aparte au arătat-o părinții conciliari inspirației divine şi inter- 
pretării Sfintei Scripturi (capitolul al III-lea). Pe baza credinței primite de 
la apostoli, sfânta Biserică consideră sfinte şi canonice, în totalitate, cărțile 
Vechiului şi Noului Testament, cu toate părţile lor, pentru că, fiind alcătuite 
sub inspiraţia Duhului Sfânt (cf. In 20,31; 2Tim 3,16; 2Pt 1,19-21; 3,15-16), 
îl au ca autor pe Dumnezeu şi au fost încredințate ca atare Bisericii. Pen- 
tru redactarea Cărţilor Sfinte, Dumnezeu a ales oameni şi s-a slujit de ei, 
lăsându-le uzul capacităţilor şi puterilor proprii, pentru ca, acționând el 
însuşi în ei şi prin ei, aceştia să scrie ca adevăraţi autori tot ceea ce voia el 
şi numai aceea. Cărţile Scripturii transmit cu certitudine, cu fidelitate şi 
fără eroare adevărul pe care Dumnezeu, pentru mântuirea noastră, l-a voit 
consemnat în scrierile sacre (nr. 11). 

Pornind de la acest concept despre inspirație, Constituţia Dei Verbum 
stabileşte principiile după care trebuie să fie interpretată Sfânta Scriptură: 
pentru a pătrunde ceea ce Dumnezeu a voit să ne împărtăşească, interpretul 
Sfintei Scripturi trebuie să cerceteze atent ce au intenționat, de fapt, hagi- 
ografii să ne comunice şi ce i-a plăcut lui Dumnezeu să ne dezvăluie prin 
cuvintele lor. Să se ţină seama de genurile literare, împrejurările determi- 
nate, condiţiile timpului şi ale culturii. Să fie citit şi interpretat textul în 
acelaşi Duh în care a fost scris; să se aibă în vedere conţinutul şi unitatea 
întregii Scripturi; să se țină seama de tradiţia vie a întregii Biserici; să se 
ţină cont de analogia credinței. Tot ce se leagă de modul de a interpreta 
Sfânta Scriptură se află supus în ultimă instanță judecății Bisericii, care 
împlineşte dumnezeiasca poruncă şi slujire de a păstra şi interpreta cuvân- 
tul lui Dumnezeu (nr. 12). Cuvintele lui Dumnezeu exprimate în limbi 
omeneşti s-au făcut asemenea vorbirii omeneşti precum odinioară Cuvân- 
tul Tatălui veşnic, luând trupul slăbiciunii omeneşti, s-a făcut asemenea 
oamenilor (nr. 13). 


Tema capitolului al IV-lea este concentrată asupra problemei Vechiului 
Testament. Economia mântuirii este prevestită, narată şi explicată de au- 
torii sacri, aflându-se ca adevăratul cuvânt al lui Dumnezeu în cărțile Ve- 
chiului Testament; de aceea, aceste cărți inspirate de Dumnezeu îşi păs- 
trează valoarea perenă (nr. 14). 

Este subliniată, în mod special, importanţa Vechiului Testament pentru 
creştini: economia Vechiului Testament avea ca scop venirea lui Cristos, 

Răscumpărătorul Universului, şi a împărăției mesianice, să o vestească 
profetic şi să o prefigureze în diferite chipuri. În cărțile Vechiului Testa- 
ment, deşi sunt lucruri imperfecte şi condiționate istoric, găsim o adevărată 
pedagogie divină, este exprimat un viu simț de percepere a lui Dumnezeu, 
o înțelepciune mântuitoare despre viața omului şi minunate comori de ru- 
găciune (nr. 15). Cele două Testamente formează o unitate: Noul Testa- 
ment este ascuns în cel vechi, iar Vechiul Testament devine limpede în cel 
nou (nr. 16). 


O importanţă cu totul aparte este acordată Noului Testament (capitolul 
al V-lea). Cuvântul lui Dumnezeu, care este puterea lui Dumnezeu pentru 
mântuirea oricărui om care crede, se înfăţişează şi îşi arată în mod emi- 
nent forța în scrierile Noului Testament. Cristos, Cuvântul întrupat, a in- 
staurat pe pământ împărăţia lui Dumnezeu şi a realizat mântuirea. Scrierile 
Noului Testament sunt o mărturie perpetuă şi dumnezeiască a acestor lu- 
cruri (nr. 17). 

Cele patru Evanghelii constituie principala mărturie despre viața şi în- 
văţătura Mântuitorului şi sunt temelia credinţei (nr. 18). Caracterul istoric 
al Evangheliilor derivă din faptul că apostolii, după înălțarea Domnului, 
au transmis ascultătorilor lor ceea ce Isus a spus şi a făptuit, cu acea înțe- 
legere mai deplină, de care ei înşişi, instruiți de evenimentele glorioase din 
viaţa lui Cristos şi luminaţi de Duhul Sfânt, aveau parte. Ei au ales anumite 
lucruri din mulțimea acelora ce erau transmise fie oral, fie deja în scris, 
integrându-le pe altele într-o sinteză sau expunându-le în funcție de situa- 
ţia Bisericilor, încât să ne comunice lucruri adevărate şi autentice despre 
Isus, fie din memoriile propriilor amintiri, fie din mărturia acelora care au 
fost martori oculari şi slujitori ai Cuvântului (nr. 19). 

Celelalte scrieri ale Noului Testament - scrierile sfântului Paul şi ale 
altor apostoli — vestesc puterea mântuitoare a dumnezeieştii lucrări a lui 
Cristos, povestesc începuturile Bisericii şi minunata ei răspândire, preves- 
tind împlinirea ei în glorie (nr. 20). 


Capitolul al VI-lea este dedicat Sfintei Scripturi în viaţa Bisericii. Bise- 
rica a venerat întotdeauna dumnezeieştile Scripturi, după cum a venerat 
şi însuşi trupul Domnului, neîncetând, mai ales în liturgia sacră, să pri- 
mească Pâinea vieții atât de la masa cuvântului lui Dumnezeu, cât şi de la 
aceea a trupului lui Cristos, şi să o dea credincioşilor. Ea le-a considerat şi 
le consideră, unite cu sfânta tradiţie, drept regula supremă a credinţei sale, 
întrucât ele ne comunică, în mod imuabil, cuvântul lui Dumnezeu însuşi, 
iar în cuvintele profeților şi ale apostolilor fac să răsune glasul Duhului 
Sfânt. Întreaga propovăduire a Bisericii, ca şi religia creştină însăşi, trebuie 

să fie aşadar hrănită şi călăuzită de Sfânta Scriptură. Căci în Cărţile Sfinte, 
Tatăl, care este în ceruri, iese cu multă iubire în întâmpinarea fiilor săi şi 
vorbeşte cu ei; în cuvântul lui Dumnezeu se află atâta putere şi tărie, încât 
el constituie pentru Biserică sprijin şi forță, iar pentru fiii Bisericii, tăria 
credinței, hrană a sufletului, izvor curat şi nesecat al vieţii spirituale. De 
aceea, Sfintei Scripturi i se pot aplica în chip minunat cuvintele: „Viu este 
cuvântul lui Dumnezeu şi lucrător” (Evr 4,12), „care are puterea să zidească 
şi să dea moştenire printre toţi cei sfințiți” (Fap 20,32; cf. 1Tes 2,13) (nr. 21). 

Este subliniată apoi necesitatea unor traduceri adecvate. Pe lângă tra- 
ducerile în greacă — Septuaginta — şi în latină — Vulgata —, Biserica se îngri- 
jeşte cu solicitudine maternă să se facă traduceri adecvate şi corecte în di- 
ferite limbi, deoarece cuvântul lui Dumnezeu trebuie să stea în toate 
timpurile la îndemâna tuturor. Dacă se iveşte posibilitatea, şi cu aprobarea 
autorității bisericeşti, astfel de traduceri se vor realiza în colaborare şi cu 
fraţii despărțiți (nr. 22). 

Indatorirea apostolică a cercetătorilor, a exegeţilor catolici şi a tuturor 
celorlalți teologi, sub supravegherea magisteriului, este aceea de a cerceta 
şi de a ajunge la o înțelegere tot mai profundă a Sfintelor Scrieri, ca să 
poată împărtăşi cu rod poporului lui Dumnezeu hrana Scripturii, care să 
lumineze minţile, să întărească voinţele, să înalțe inimile oamenilor spre 
iubirea lui Dumnezeu (nr. 23). 

Din cele afirmate înainte, se deduce importanţa Sfintei Scripturi pentru 
teologie: studiul textelor sacre trebuie să fie sufletul teologiei. De asemenea, 
şi slujirea cuvântului, adică propovăduirea pastorală, cateheza şi toată for- 
marea creştină, în cadrul căreia omilia liturgică trebuie să aibă un loc pri- 
vilegiat, primeşte din cuvântul Scripturii o hrană sănătoasă şi o putere 
sfântă (nr. 24). 

În final, părinţii conciliari recomandă citirea Sfintei Scripturi pentru 
toți clericii, preoții, diaconii, catehețţii, toţi credincioşii şi, mai ales, călugării. 
Lectura trebuie să fie însoțită de rugăciune. Se impune îndatorirea superi- 
orilor în stabilirea programului formativ față de cei care le-au fost încre- 
dințaţi (nr. 25). 


Documentul conciliar este limpede în ce priveşte afirmaţiile despre im- 
portanța Sfintei Scripturi în viața Bisericii şi despre necesitatea unei inter- 
pretări biblice adecvate timpului nostru, definindu-se clar raporturile din- 
tre cercetarea biblică şi magisteriul Bisericii şi afirmându-se utilitatea şi 
valoarea exegezei ştiinţifice. Principiile fundamentale ale criticii istorice, 
expuse sistematic la nr. 12, sunt explicit aprobate şi recunoscute ca nece- 
sare. Sunt puse în evidență caracterul istoric al revelaţiei şi modalitățile de 
exprimare în care aceasta a fost transmisă. Este afirmat totodată rolul 

important care le revine exegeţilor în judecățile exprimate de magisteriu. 
De aceea, un mare număr de exegeţi catolici consideră nr. 12 din Dei Ver- 
bum ca fiind Magna charta a muncii lor de cercetare. 

Multe alte aspecte fundamentale cu privire la Biblie şi la pastorala biblică 
sunt irevocabil ancorate în conştiinţa Bisericii, plecând de la Dei Verbum: 
geneza textelor biblice şi apariţia lor într-un context istoric şi religios precis 
şi necesitatea cunoaşterii acestui context pentru a le putea înțelege şi explica 
astăzi; necesitatea şi specificitatea pastoralei biblice; accesul larg deschis 
la Sfânta Scriptură pentru toți credincioşii, directivă care presupune nu 
numai promovarea traducerii şi a răspândirii Bibliei, dar şi oferirea de 
explicaţii indispensabile pentru ca oamenii să poată intra în dialog cu cu- 
vântul lui Dumnezeu (prescripția ar putea fi astfel considerată ca obligatorie 
pentru toți cei angajaţi activ în slujirea pastoraţiei biblice); importanța 
Bibliei în liturgie şi în formarea preoților; recunoaşterea fundamentală a 
unităţii dintre Vechiul şi Noul Testament; colaborarea cu frații despărțiți etc. 


În perioada scursă de la promulgarea Constituţiei dogmatice despre re- 
velație Dei Verbum, s-au obţinut unele progrese evidente. Documentul a 
influențat pastorala biblică a timpului nostru într-o manieră determinantă, 
atât în conținut, cât şi în metodă. Biserica a afirmat cu mai multă vigoare 
ceea ce spune Scrisoarea către Evrei — „Cuvântul lui Dumnezeu este viu şi 
plin de putere” (4,12) — şi soarbe din acest adevăr tăria şi capacitatea de 
a-i chema pe oameni la convertire. Atentă la corelarea intrinsecă, interac- 
tivă şi interdependentă dintre cuvinte şi acțiuni în cadrul revelaţiei, Biserica 
a devenit mai sensibilă la evenimentele pe care le traversează, îi ascultă pe 
cei care se exprimă în contextul lor cultural şi istoric. Se deschide semnelor 
timpului pentru a le interpreta şi pentru a răspunde corect aşteptărilor 
omenirii”. A fost favorizată interpretarea interdisciplinară a Bibliei cu co- 
laborarea sociologiei, a antropologiei şi a psihologiei şi s-a acordat spațiu 
contextului în care se află cititorul, punându-se accentul pe înculturarea 
mesajului biblic prin efortul ca evanghelia să se înrădăcineze în toate locu- 
rile şi în toate mediile, cu convingerea că nu există o alteritate totală între 
acest mesaj şi diferitele culturi şi că orice cultură poartă, în felul ei, valori 
universale inspirate de Dumnezeu:. 

Biblia este cartea poporului lui Dumnezeu în totalitatea lui (DV 22). 
Biserica, ierarhică şi organizată prin slujiri, poate să ajungă la o înțelegere 
mereu mai completă, mai profundă şi mai determinantă a datului revelat. 
S-au obținut rezultate semnificative în domeniul antropologiei biblice 


1 Gabriel Naranjo SALAZAR, „De la semence...” ,7. 
8 Cf. Gabriel Naranjo SALAZAR, „De la semence...” , 9-10. 

caracterizate de integralitatea persoanei umane: unitatea dintre trup şi 
suflet, carne şi duh, intelect şi inimă, individualitate şi comunitate, în mij- 
locul unui context istoric şi într-un ţesut de relații interpersonale cu Dum- 
nezeu, cu frații şi cu natura; în domeniul ecleziologiei caracterizate de co- 
muniune şi participare, slujire, pluralism şi unitate, care îşi află sursa în 
comuniunea soteriologică a Sfintei Treimi; în domeniul moralei caracteri- 
zate de referința socială şi comunitară, fără a uita responsabilitatea indivi- 
duală, care afectează structurile şi legile, şi relaţia sa cu demnitatea per- 
soanei umane?. 

În câmpul pastoralei biblice au apărut numeroase modalități de apropiere 
de textul biblic, ce s-au răspândit rapid. Producţia de Biblii în lumea cato- 
lică a cunoscut o adevărată explozie. Pe lângă traducerile biblice deja exis- 
tente, au apărut noi versiuni editate în numeroase țări. S-au multiplicat 
comentariile biblice cu orientare pastorală. Au fost elaborate cursuri biblice 
prin corespondență. Bibliodrama şi lectio divina au fost regenerate. For- 
marea clericilor şi a cateheţilor laici — adică formarea formatorilor — a fost 
complet revizuită. Se face apel din ce în ce mai mult la noile posibilități pe 
care le oferă pastoralei mass-media, computerele, poşta electronică, Internet-ul. 


Poate că cel mai evident şi activ rod emis în urma lui Dei Verbum este 
Federația Biblică Catolică. Ideea unei organizaţii destinate să promoveze 
apostolatul biblic fusese lansată deja în 1950 de canonicul austriac Pius 
Parsch, deosebit de angajat în reînnoirea liturgică şi biblică. În cursul celei 
de-a treia sesiuni a Conciliului al II-lea din Vatican, mons. Emil Cekada, 
episcop de Skopje, a cerut şi el înființarea unui organism de acest fel. Ideea 
a reuşit să fie pusă în practică datorită cardinalului Augustin Bea, care, în 
1968, i-a convocat la Roma pe responsabilii tuturor organizațiilor catolice 
angajate în pastorația biblică. Federaţia a văzut lumina zilei la 16 aprilie 
1969 şi prin implicarea cardinalului Willebrands, preşedintele Secretaria- 
tului pentru Unitatea creştinilor ca o instituţie consacrată pastoraţiei bi- 
blice în lumea catolică. 

La ora actuală, Federaţia Biblică Catolică numără 92 de membri efectivi 
şi 231 de membri asociați, repartizați în 127 de țări. Mii de persoane sunt 
angajate în domeniile cele mai variate ale pastoraţiei şi muncii biblice: 
preoți, călugări, cateheți şi laici angajaţi îndeplinesc slujirea de evangheli- 
zare în contexte şi în culturi dintre cele mai diferite. Traduc Biblia în limbi 
în care nu a fost încă tradusă, se consacră formării cateheţilor, profesorilor, 
colaboratorilor laici sau a viitorilor preoţi. Se dedică muncii de cercetare 
asupra cărților Sfintei Scripturi şi elaborează materiale pentru pastorala 


° Cf. Gabriel Naranjo SALAZAR, „De la semence...” , 7.11. 

biblică şi folosul didactic pentru comunităţi, parohii etc. Concep noi metode 
de lectură pentru Biblie, animă seminarii şi sesiuni, creează programe pentru 
radio şi televiziune, stabilesc legături între oameni din toate regiunile, cul- 
turile şi naţiunile. 


De-a lungul acestor patruzeci de ani, Constituţia Dei Verbum a fost tex- 
tul de referință oficial cu privire la semnificaţia şi interpretarea Bibliei în 
Biserica Catolică. Dar în perioada post-conciliară au apărut o serie de do- 
cumente complementare cu privire la această problemă. Amintim doar câ- 
teva intervenții: 

- la 11.04.1971, Sfânta Congregaţie pentru Cler promulgă Directoriul ca- 
tehetic De ministerio verbi et revelatione; 

- la 22.02.1976, Sfânta Congregaţie pentru Educaţia Catolică scoate docu- 
mentul La formazione teologica dei futuri sacerdoti; 

- în 1984, Comisia Pontificală Biblică lansează documentul De sacra Scrip- 
tura et Christologia; 

- la 19.03.1985, Congregația pentru Educaţia Catolică face să apară docu- 
mentul Scriptura sacra et Ratio institutionis sacerdotalis; 

- la 16.11.1987, Secretariatul pentru Promovarea Unităţii Creştinilor, îm- 
preună cu Alianţa Biblică Universală (United Bibles Societies), editează docu- 
mentul Guidelines for interconfessional cooperation in translating the Bible; 
-la 25.03.1992, Ioan Paul al II-lea promulgă Exortaţia apostolică postsino- 
dală Pastores dabo vobis; 

- la 19.03 1999, Congregația pentru Cler publică documentul Preotul, în- 
vățător al cuvântului, ministru al sacramentelor şi păstor al comunităţii 
pentru cel de-al treilea mileniu creştin. 

Documentele care au avut cel mai mare impact asupra vieţii ecleziale 
sunt: Exortaţia apostolică Evangelii nuntiandi - „Despre evanghelizare în 
timpul de astăzi”, dată la 08.12.1975, cu ocazia Anului Jubiliar şi la 10 ani 
de la încheierea Conciliului şi la un an de la încheierea celui de-al treilea 
Sinod al episcopilor dedicat evanghelizării. Exortația abordează o tematică 
de bază complexă într-un stil limpede şi persuasiv: I. De la Cristos evan- 
ghelizator la Biserica evanghelizatoare; II. Ce înseamnă evanghelizarea; 
III. Conţinutul evanghelizării; IV. Căile evanghelizării;, V. Destinatarii 
evanghelizării; VI. Lucrătorii operei de evanghelizare; VII. Spiritul evan- 
ghelizării. Importanţa acestei exortații apostolice constă, înainte de toate, 
în faptul că a lansat un apel explicit de a pune Biblia în centrul evangheli- 
zării, şi că a invitat Biserica să ţină cont de contextul ei de viață, într-un 
demers ce o apropie evident de parametrii istorici şi salvifici pe care îi per- 
cepe în Sfânta Scriptură. 

Cel mai important document de după Dei Verbum este, fără îndoială, 
Instrucţia Comisiei Pontificale Biblice Interpretarea Bibliei în Biserică, pu- 
blicată în 1993, cu ocazia aniversării a o sută de ani de la Enciclica Provi- 
dentissimus Deus a lui Leon al XIII-lea şi a cincizeci de ani de la Enciclica 
Divino afflante Spiritu a lui Pius al XII-lea. Documentul oferă o deschidere 
completă şi documentată cu privire la modalitățile de apropiere a exegezei 
biblice ştiinţifice de textul sacru, modalități care s-au dezvoltat şi speciali- 
zat după apariţia lui Dei Verbum. Între timp, gama metodologică a studiilor 
exegetice s-a amplificat într-un fel care nu era de prevăzut. Sunt propuse 
noi metode şi noi abordări, de la structuralism până la exegeza materialistă, 
psihanalitică şi liberaţionistă. De asemenea, pe de altă parte, sunt în curs 
noi tentative; ele vizează să repună în valoare metodele exegezei patristice 
şi să deschidă calea unor noi forme de interpretare spirituală a Scripturii. 

Comisia Pontificală Biblică şi-a făcut o datorie din a căuta să definească 
o poziție a exegezei catolice în situația actuală. Documentul dă o viziune de 
ansamblu, puternic fundamentată, a panoramei metodelor actuale şi oferă 
astfel, celor care o cer, o orientare în privința posibilităţilor şi limitelor 
acestor căi. Documentul abordează şi problema sensului Scripturii: cum se 
poate recunoaşte acest sens, în care se întrepătrund cuvântul omenesc şi 
cuvântul dumnezeiesc, singularitatea evenimentului istoric şi validitatea 
constantă a cuvântului veşnic, contemporan fiecărei epoci. Cuvântul biblic 
îşi are originea într-un trecut real, dar nu numai într-un trecut; el vine şi 
din veşnicia lui Dumnezeu. El ne duce în veşnicia lui Dumnezeu, însă o 
face trecând prin timp, care cuprinde trecutul, prezentul şi viitorul”. 

Ultimul document pe care aş vrea să-l menţionez aparține tot Comisiei 
Pontificale Biblice şi a apărut în 2001: Il popolo ebraico e le sue Sacre Scrit- 
ture nella Bibbia cristiana. El este alcătuit pe următoarea schemă: I. Sfin- 
tele Scripturi ale poporului evreu, parte fundamentală a Bibliei creştine: 
Noul Testament recunoaşte autoritatea Scripturilor poporului evreu; Noul 
Testament demonstrează propria conformitate cu Scriptura poporului 
evreu; Scriptura şi tradiția orală în iudaism şi creştinism; Metode exegetice 
iudaice folosite în Noul Testament; Extensiunea canonului Scripturilor. 
II. Teme fundamentale ale Scripturilor poporului evreu şi acceptarea lor în 
credinţa în Cristos; Înțelegerea creştină a raporturilor dintre Vechiul şi 
Noul Testament; Teme comune fundamentale; Continuitate - discontinui- 
tate - progres. III. Evreii în Noul Testament: Puncte de vedere diferite în 
iudaismul postexilic; Evreii în Evanghelii şi în Faptele Apostolilor; Evreii 
în scrisorile sfântului Paul şi în celelalte scrieri ale Noului Testament. 


1 Aprecierile asupra acestui document îi aparțin lui Joseph card, RATZINGER, „Prefață la 
documentul Comisiei biblice”. 

La nivel local, Constituţia dogmatică despre revelație Dei Verbum a fost 
receptată cu destule dificultăți. Lucrarea preconizată de ea s-a desfăşurat 
în paralel şi împreună cu procesul de cunoaştere şi de asimilare a tuturor 
lucrărilor Conciliului, în special, în procesul de reînnoire liturgică. Un as- 
pect consistent al acestui proces l-a constituit traducerea textelor biblice 
folosite în liturgie. Abia după 1990, traducerea documentului — chiar dacă 
a circulat în formă privată cu câtva timp înainte —, realizată de Arhiepiscopia 
Romano-Catolică de Bucureşti, a putut fi publicată şi s-a răspândit la nivel 
național pentru vorbitorii de limbă română. Accesul tuturor credincioşilor 
la textele Sfintei Scripturi este realizat doar în parte prin traducerea Noului 
Testament, făcută de Emil Pascal (apărut la Paris în trei ediţii succesive 
începând din 1975), prin traducerea Psalmilor şi a celor patru Evanghelii 
(respectiv volumele XI, XVII, XVIII, XIX şi XX din Biblioteca Scripturii, 
începând din 1993), realizată de Arhiepiscopia Romano-Catolică de Bucu- 
reşti, prin apariţia Sfintelor Evanghelii la Editura Presa Bună şi la Paoline 
(unde a apărut şi o versiune cu fişe interpretative ale lui Bruno Maggioni), 
prin traducerea Noului Testament la Editura Sapientia la Iaşi, prin retipă- 
rirea Bibliei de la Blaj etc. Suntem încă departe de a realiza obiectivul 
Constituţiei Dei Verbum, de a pune textele sfinte, eventual cu explicaţii, în 
mâna tuturor oamenilor, chiar dacă în aceste timpuri avem relativ uşor 
acces la versiunile protestante şi ortodoxe ale Bibliei în limba română. 

Tot în ultimii 15 ani s-au făcut paşi mai siguri în cateheza şi răspândirea 
învățământului biblic. Programele şcolare pentru învățământul religios în 
şcoală, curriculum-ul didactic în instituțiile de învățământ preuniversitare 
şi universitare de sub tutela Bisericii au un important spaţiu acordat stu- 
diului biblic. În puţine comunităţi se întâlnesc cercuri biblice şi relativ mai 
răspândită este lectio divina. 

Rămâne imperativă necesitatea realizării unei traduceri integrale a Bibliei, 
cu explicaţiile aferente pentru înțelegerea corectă a textului, formarea bi- 
blică sistematică şi ştiinţifică a preoților şi a responsabililor cu pastorația, 
formarea spirituală şi pastorală a exegeților şi educaţia constantă a credin- 
cioşilor pentru o lectură fidelă a Sfintei Scripturi şi pentru a preîntâmpina 
şi evita lectura fundamentalistă. Este nevoie de o pedagogie care să facă 
uşor accesul, nu numai la text, ci şi la mesaj. 

Lumea de astăzi se confruntă cu multe probleme şi provocări: influența 
crescândă a fundamentalismului; criza Bisericilor şi a credinței; dificultăţile 
dialogului interreligios şi intercultural - provocări cărora trebuie să le facem 
faţă în contextul imediat al comunităţilor noastre. În această situaţie, Biblia 
ar trebui să fie sursa de inspiraţie a vieţii noastre creştine şi a vieţii Bise- 
ricii în întregime. Ea este lumina care luminează orice situaţie. Biblia nu 
poate să fie înțeleasă din exterior, ci din interior. Or, Biserica, comunitatea 

celor care cred, face parte integrantă din acest „interior”. Biserica nu este 
cuvântul, ci locul în care cuvântul locuieşte şi vieţuieşte. Acest lucru în- 
seamnă ca Biserica să fie pentru cuvânt un spațiu de viață, şi nu de moarte. 
Biserica nu trebuie să permită ca cuvântul să se dilueze în digresiunile 
unuia sau altuia sau în ţelurile conforme mentalităților timpului. Ea tre- 
buie să-l păstreze în identitatea lui imuabilă. Astfel, ar trebui să supună 
forțele vitale ale unei epoci judecății acestui cuvânt, dar şi să ofere acestuia 
din urmă o viață nouă, o umanitate de carne şi sânge". 

Aşadar, la 40 de ani de la promulgare, Constituţia Dei Verbum rămâne 
la fel de proaspătă. Doar că problemele s-au acutizat. Ritmul lumii este 
mai alert. Foamea şi setea după cuvânt sunt mai nesățioase. Provocarea 
este mai urgentă. 


1 Vincenzo PAGLIA, „La Parole de Dieu dans la vie de PEglise”, Bulletin Dei Verbum 
76/77 (2005) 9, făcând apel la o lucrare a lui J. RATZINGER, Dogma e predicazione, Brescia 
1974. 


